NWGA - Mpumalanga
Die jaarlikse streeksvergaderings het in September plaasgevind en ongeveer 48 boere het deelgeneem aan besprekings wat by Ermelo (EHS Landbou Akademie), gevolg deur Morgenzon en laastens te Wakkerstroom plaasgevind het. Die program was basies dieselfde vir al drie dae, met afwisseling van sprekers. Boere het produkinligting ontvang vanaf Voermol en Zoëtis met goeie advies oor basiese skaap- en beesbestuur. Die streeksverteenwoordiger en produksie adviseur, Jacques Jansen van Vuuren het die boere ingelig oor die klas van stukkieswol en Mike van den Bergh, BKB en James de Jager, CMW het ook ingeligte advies oor hierdie onderwerp gedeel. NWKV streeksvoorsitter, Machiel Odendaal het toeligting verskaf oor die jaarkongres van die NWKV wat in Mei 2014 plaasgevind het.
Jacques Jansen van Vuuren het skyfies gewys oor “drones” wat beskikbaar is om ingespan te word vir veediefstal bekamping, veiligheid ens. “Drones” kan beskryf word as klein radarbeheerde helikopters en vliegtuie wat met kameras toegerus word om beheer vanaf die lug toe te pas. Drovers het inligting verskaf vir hierdie voorlegging.
Op Ermelo en Wakkerstroom het James de Jager, CMW gepraat oor die toekoms van wol, mark tendense en wolproduksie op plaasvlak. Isak Staats, BKB het hierdie onderwerpe aangespreek op Morgenzon.
Andries Wiese, Mutual & Federal Agri het tydens dié 3 dae pryse uitgedeel aan boere wie hul skeersels die mees ekonomies klasseer het. Op Ermelo is Johan Botha van Carolina aangewys as naaswenner terwyl Te Water Boerdery op Morgenzon as 3rde plek aangewys is. Sakkie Davel van Wakkerstroom het weggestap as wenner van die kompetisie.
Boere word bedank vir hul bywoning, met spesiale dank aan Voermol, Zoëtis en Mutual en Federal Agri wat as borge opgetree het.